**Julkaistavissa 23.9.2021 klo 19**

Lisätietoja: Aleksi Neuvonen, aleksi.neuvonen@demoshelsinki.fi ja Sauli Rouhinen, sauli.rouhinen@gmail.com

**Ekosäätiön Pekka Kuusi palkinto on myönnetty *FT Ilkka Herlínille* uraauurtavasta työstä Itämeren suojelemiseksi ja kestävien maa- ja metsätalouskäytäntöjen kehittämiseksi.**

Ilkka Herlín (s. 1959) on yksi aikamme näkyvimpiä ja merkittävimpiä suomalaisia ympäristönsuojelijoita. Hän on tehnyt poikkeuksellisen monipuolista työtä ekologisesti kestävän maa- ja metsätalouden, vesistöjen elonkirjon suojelun sekä kestävän energiantuotannon parissa. Herlin on hakenut ratkaisuja aikamme suuriin ympäristöhaasteisiin yhdistellen roolejaan tiedemiehenä, yritysjohtajana, maanviljelijänä, sijoittajana ja yrittäjänä.

Ilkka Herlinin näkyvimpiin saavutuksiin kuuluu Itämeren suojelua edistävän BSAG-säätiön perustaminen. Hän on ollut perustamassa myös uusiutuvan energian tuotantoon ja varastointiin erikoistunutta Q Power -yritystä ja teollisuuden sivuvirtoja maataloudessa hyödyntävää Soilfoodia. Hän on myös Qvidjan koetilan omistaja.

Nämä ja muut Ilkka Herlinin aloitteet hyödyntävät tuoreinta tutkimustietoa ja jalostavat niistä teknologisesti, kaupallisesti ja poliittisesti hyödynnettäviä työkaluja luontokriisien ratkaisemiseen. Herlin tarkastelee ilmiöitä ekologisina, systeemisinä kokonaisuuksina ja hakee ratkaisuja niiden juurisyihin. “Itämeri, ilmastokriisi ja luonnon monimuotoisuuden romahtaminen liittyvät yhteen, ja ongelmia tulee ratkoa siten, että yhden osa-alueen ratkaisu parantaa myös kahta muuta”, luonnehtii hän toimintansa periaatteita.

“Tekoni perustuvat näkemykseen, että ihminen on osa luontoa ja luonto on ihmisen koti. Maa, ilma, vesi, ihminen, kasvit, eläimet, mikrobit ja alkuaineet ovat kaikki yhtä kokonaisuutta”, kuvailee Ilkka Herlin vakaumustaan. Herlinin tiedettä, teknologiaa ja ekologis-sosiaalisia kokonaisuuksia korostavassa ajattelussa on vahvaa sukulaisuutta Pekka Kuusen ekologiseen ajatteluun. Tässä mielessä hän on mitä luontevin Pekka Kuusi -mitalin saaja.

Helsingissä 23. syyskuuta 2021

Ekosäätiö sr

Mikko Pyhälä Sauli Rouhinen

Hallintoneuvoston puheenjohtaja Hallituksen puheenjohtaja